Mette Thiesen (DF), 2025-05-09:
Tusind tak.
Lad mig synge med i koret af ordførere, som har kritiseret, at man blander to så vidt forskellige ting i ét lovforslag, altså noget, som handler om samtykkebaseret samleje, og noget, der handler om videoovervågning, kriminalitetsbekæmpelse og tryghedsskabende initiativer i udsatte boligområder.
Så jeg støtter, at det her skal deles op, fordi det simpelt hen er to så vidt forskellige ting.
Vi støtter den del af tryghedspakken, hvor man giver øget mulighed for at overvåge i eksempelvis boligområder.
Jeg synes, at det giver sindssygt god mening, at alle dem, der kan opføre sig ordentligt, faktisk ved, at der er nogle kameraer sat op, som kan fange dem, som skaber utryghed, både sådan at kriminalitet kan blive opklaret, men også sådan at man kan forebygge hærværk osv.
Jeg har sagt det før fra den her talerstol, og jeg siger det meget gerne igen: Hele tanken med almennyttigt boligbyggeri var netop at skabe boliger for ganske almindelige danskere.
Den enlige mor, som havde svært ved at få økonomien til at hænge sammen, kunne få en god og stor lejlighed.
Det var for det ældre ægtepar, som var på folkepension.
Det var for håndværkeren.
Alle dem, som måske ikke havde den største indkomst, kunne få en god lejlighed i et dejligt område.
Vi støtter også i den grad, at man kan tage de her initiativer i forhold til det, der blev nævnt tidligere, og også i forhold til svømmehaller.
Jeg synes, at det er fuldstændig vanvittigt at være vidne til, at der er danske familier, der ikke kan tage i svømmehallen med deres børn.
Det kender jeg jo fra mig selv med mine egne store drenge.
Tænk, hvis de ikke kunne tage i svømmehallen i tryghed og hygge sig der med deres kammerater, fordi der er nogle, lad os sige det, som det er, uopdragne, uintegrerede udlændingedrenge, som simpelt hen ikke kan finde ud af at opføre sig ordentligt og aldrig nogen sinde burde have været i landet.
Så den del kan jeg faktisk næsten ikke sige nok gode ting om.
Jeg studser en lille smule over det her, for det her kommer så fra justitsministeren, men samtidig har regeringen også lanceret en racismeplan, hvor de restauratører og udskænkningssteder, som faktisk tager det alvorligt, at utryghedsskabende typer ikke må komme ind, kan risikere ikke at få fornyet deres alkoholbevilling, hvis der er blevet klaget over såkaldt racisme.
Vi ved jo godt, at dem, der skaber utryghed i nattelivet, som regel er de samme typer, som ofte skaber utryghed ved eksempelvis at køre paradekørsel ned igennem de her forskellige gader i deres kæmpestore BMW'er osv., og det er jo også de samme typer, som så synes, at det er enormt synd for dem, hvis de bliver afvist, og som så trækker racismekortet.
Der er jeg bare nødt til at sige, at det, der ligger i den racismeplan fra regeringens side, skaber muligheden for, at det her såkaldte Ligebehandlingsnævn, uden at restauratøren i øvrigt kan gøre noget som helst imod det, bare kan sige: Ja, det er også racisme ikke at lukke vedkommende ind.
Og så kan restauratøren risikere ikke at få fornyet sin bevilling.
Så den del kunne jeg vildt godt tænke mig at regeringen kiggede på og lavede om, for det synes jeg strider imod alle de gode initiativer, som er i den her tryghedspakke.
For alle de restauratører og alle de udskænkningssteder, jeg kender, vil faktisk gerne sørge for, at alle os, der kan finde ud af at opføre sig ordentligt, kan få en dejlig aften, og de vil gerne sørge for at holde dem ude, som ikke er rare at have i nærheden.
Når det er sagt, vil jeg sige noget kort, for jeg er fuldstændig enig i det her med, at man ikke kan nå at sige alle de her ting, der er at sige om de mange ting i lovforslaget.
Jeg synes, at det med stealthing er lidt noget underligt noget.
Det skal jeg være fuldstændig ærlig og sige.
Vi kan godt blive enige om, at det er moralsk forkasteligt, og at det er, jeg vil nærmest sige klam adfærd, hvis man fjerner kondomet under sex, når det ligesom har været præmissen.
Men jeg synes, at det er noget meget underligt noget, at man går ind og lovgiver på det her punkt, men så ikke gør noget ved eksempelvis det, som jeg har kendt til at flere mænd igennem tiden har oplevet, nemlig det at være i byen, hvor en kvinde så har sagt, at hun tog prævention, men ikke har gjort det og simpelt hen har snydt manden for at få et barn.
Derfor mener jeg simpelt hen, at det er skudt helt ved siden af at kriminalisere det, jeg normalt vil kalde klam adfærd, og som er moralsk forkasteligt og alt muligt andet, men jeg er simpelt hen i tvivl om, om vi skal lovgive i forhold til det.
I hvert fald synes jeg, at det er mærkeligt at lovgive imod et køn og ikke imod et andet, kan man sige.
Nu er min tid udløbet.
Vi er nødt til at få det her lovforslag opdelt.